Drie Covid-19-sterftes in 72 uur in Durbanse hospitaalDie Netcare St Augustine-hospitaal. Foto: Netcare/Facebook Drie mense is die afgelope 72 uur in die Netcare St. Augustine-hospitaal in Durban aan Covid-19 dood. “Ons betuig ons innige meegevoel met die geliefdes van die oorledenes en bid vir hulle in hierdie tyd van groot verlies en hartseer,” het dr. Richard Friedland, uitvoerende hoof van die Netcare-groep, gesê. Twee van die pasiënte is onderskeidelik op 9 Maart en 13 Maart in die hospitaal opgeneem en die derde pasiënt op 14 Maart. “Die pasiënte het nie onlangs internasionaal gereis nie en was ook nie in kontak met ŉ persoon wat positief vir Covid-19 getoets het nie. Hulle het ook geen simptome van Covid-19 getoon toe hulle getoets is tydens opname nie.” Dr. Zweli Mkhize, minister van gesondheid, het vroeër aangekondig ŉ 80-jarige man is Woensdag aan Covid-19 dood en ŉ 81-jarige vrou Donderdag. Hy het gesê hulle is in ŉ hospitaal in Durban dood. Sihle Zikalala, premier van KwaZulu-Natal, het ook ŉ kort rukkie gelede aangekondig dat 11 gesondheidsorgwerkers by ŉ private hospitaal in die provinsie positief vir Covid-19 getoets het. Die premier wou nie die naam van die hospitaal bekend maak nie, maar dit blyk hy het na die Netcare St. Augustine-hospitaal verwys. Volgens Friedland is alle gesondheids- en ondersteuningswerkers wat moontlik in kontak was met die pasiënte ook vir Covid-19 getoets. “Ons het onmiddellik verdere maatreëls getref, insluitend die sluiting van die noodgevalle-afdeling van die hospitaal en het alle nuwe opnames in die hospitaal gestop.” Netcare het gister verder besluit om alle personeel, dokters, paramedici sowel as huidige pasiënte in die Netcare St. Augustine-hospitaal te toets vir Covid-19. “Die sifting en toetsing sal die hospitaal in staat stel om enige pasiënte en hospitaalwerkers wat vermoedelik Covid-19 het of wat positief getoets het te isoleer, asook die opsporing van alle persone wat in kontak met die gesondheidsorgwerkers of pasiënte was om te verseker dat hulle getoets word en dat hulle die nodige voorsorgmaatreëls tref om die verspreiding van die infeksie te voorkom.” Volgens Friedland sal personeel, dokters en kontrakwerkers steeds daagliks ondersoek word voordat hulle toegelaat word om die hospitaal binne te gaan. “Die hospitaalbestuur is in tans in die proses om die situasie aan pasiënte wat in die hospitaal behandel word te verduidelik en om hul naasbestaandes te kontak om ook vir hulle die situasie te verduidelik en watter maatreëls gevolg gaan word.” Die hospitaal het ook ŉ toegewyde 24 uur inligting- en ondersteuningsdiens ingestel. Volgens Friedland is die hospitaal se bestuur konstant in kontak met die nasionale en provinsiale gesondheidsdepartement. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.